Praktiske anvisninger til parterne

DE EUROPÆISKE FÆLLESSKABERS RET I FØRSTE INSTANS HAR -

i medfør af artikel 136a i Rettens procesreglement, og

ud fra følgende betragtninger:

(1) Af hensyn til en hensigtsmæssig behandling af de sager, der er anlagt ved Retten, og med henblik på at fremme, at sagerne afvikles på de bedst mulige vilkår og inden for de kortest mulige frister, bør der gives parternes advokater og befuldmægtigede praktiske anvisninger med hensyn til udformningen af deres indlæg og dokumenter i forbindelse med den skriftlige forhandling ved Retten.

(2) Disse anvisninger resumerer, forklarer og supplerer visse bestemmelser i Rettens procesreglement og skal gøre det muligt for parternes advokater og befuldmægtigede at tage højde for de krav, som gælder ved Retten, og som bl.a. følger af behovet for oversættelse og den elektroniske behandling af procesdokumenterne.

(3) I medfør af den instruks af 3. marts 1994, som Retten har fastsat for sin justitssekretær (EFT L 78 af 22.3.1994, s. 32), som ændret den 29. marts 2001 (EFT L 119 af 27.4.2001, s. 2), skal justitssekretæren påse, at de dokumenter, der indgår i sagsakterne, opfylder kravene i statutterne for Domstolen, i procesreglementet og i de praktiske anvisninger til parterne, som Retten har vedtaget, samt i instruksen for justitssekretæren, og herunder særligt forlange en berigtigelse af processkrifter og dokumenter, der ikke opfylder kravene, samt afvise dokumenter, der ikke opfylder kravene i statutterne for Domstolen eller i procesreglementet, såfremt den pågældende part ikke berigtiger manglerne.

(4) Ved at overholde de praktiske anvisninger opnår parternes advokater og befuldmægtigede sikkerhed for, at de indlæg og dokumenter, som de fremlægger, kan tages under behandling af Retten, ligesom de for så vidt angår forhold, som er omhandlet i nærværende anvisninger, ikke risikerer, at procesreglementets artikel 90, litra a), bringes i anvendelse.

(5) De praktiske anvisninger er udarbejdet i samråd med repræsentanter for de befuldmægtigede for medlemsstaterne og institutionerne, som møder i sager ved Retten, samt med Conseil des Barreaux de l'Union europénne (CCBE) og tager højde for de bemærkninger, disse er fremkommet med.

(6) Det må i øvrigt stærkt tilrådes advokaterne og de befuldmægtigede at følge de vejledninger for den skriftlige og den mundtlige forhandling, som er udarbejdet af justitssekretæren -

VEDTAGET FØLGENDE PRAKTISKE ANVISNINGER:

I. BENYTTELSE AF TEKNISKE KOMMUNIKATIONSMIDLER

1. Fremsendelse til Justitskontoret af en genpart af det underskrevne originaleksemplar af et processkrift, som omhandlet i procesreglementets artikel 43, stk. 6, kan ske:

- enten pr. telefax ((352) 4303-2100)

- eller pr. elektronisk post (e-post-adresse: cfi.registry@curia.eu.int).

2. Fremsendelse pr. elektronisk post accepteres kun som fremsendelse af en scannet genpart af det underskrevne originaleksemplar. Den blotte fremsendelse af en elektronisk fil, af en fil indeholdende en elektronisk signatur, eller af en elektronisk fremstillet faksimile af underskriften opfylder ikke betingelserne i procesreglementets artikel 43, stk. 6. Post vedrørende en sag, som modtages af Retten blot i form af et e-brev, vil ikke blive taget i betragtning.

Med henblik på at gøre det muligt at indføre scannede dokumenter i Rettens elektroniske arkiveringssystem er det ønskeligt, at disse er scannet med en 300 dpi-opløsning og er fremsendt i pdf-format (såvel billeder som tekst) ved hjælp af programmerne Acrobat eller Readiris 7 Pro.

3. Indlevering af et dokument pr. telefax eller elektronisk post kan kun anses for at være rettidig, såfremt det underskrevne originaleksemplar indgår til Justitskontoret inden for den frist, der er fastsat i procesreglementets artikel 43, stk. 6, dvs. senest ti dage efter indleveringen. Det underskrevne originaleksemplar skal fremsendes uden ophold, straks efter fremsendelsen af genparten, uden at der er tilført det rettelser eller ændringer, heller ikke selv om disse kun er af mindre betydning. I tilfælde af, at det underskrevne originaleksemplar afviger fra den tidligere indleverede genpart, vil kun datoen for indleveringen af det underskrevne originaleksemplar blive taget i betragtning.

4. En erklæring fra en part i henhold til procesreglementets artikel 44, stk. 2, om, at parten indvilliger i, at forkyndelser for ham sker pr. telefax eller ved ethvert andet teknisk kommunikationsmiddel, skal indeholde en angivelse af det telefax-nummer og/eller den e-post-adresse, hvor Justitskontoret kan foretage sådanne forkyndelser. Modtagerens computer skal disponere over et program (f.eks. Acrobat eller Readiris 7 Pro), som gør det muligt at visualisere Justitskontorets forkyndelser, der fremsendes i pdf-format.

II. UDFORMNING AF INDLÆGGENE

1. De indlæg og dokumenter, som parterne indleverer, skal udformes på en sådan måde, at det er muligt for Retten at behandle dem elektronisk og navnlig at scanne dokumenterne og praktisere tegngenkendelse.

Med henblik på at muliggøre benyttelsen af disse teknikker bør følgende krav være opfyldt:

1) Det anvendte papir er hvidt, ulinjeret og i A4-format. Der er kun tekst på den ene side af papiret (forsidetryk og ikke for- og bagsidetryk).

2) Indlæggets og eventuelle bilags sider er samlet på en måde, så de uden besvær kan skilles ad (dvs. at de ikke må være indbundne eller fast hæftede på andre måder, f.eks. med lim, hæfteklammer eller lign.).

3) Teksten er skrevet med en gængs skrifttype (som f.eks. Times New Roman, Courier eller Arial) i min. størrelse 12 for så vidt angår tekst og min. størrelse 10 for så vidt angår fodnoter, med en linjeafstand på 1,5 og en øverste, nederste, venstre og højre margen på min. 2,5 cm.

4) Indlæggets sider nummereres øverst til højre, fortløbende og i stigende rækkefølge. Nummereringen omfatter ligeledes fortløbende samtlige sider i dokumenter, der er vedlagt som bilag til indlægget, således at det ved en optælling af siderne kan sikres, at alle sider kommer med, når bilagene scannes.

2. Følgende oplysninger fremgår af indlæggets første side:

1) Indlæggets art (stævning, svarskrift, replik, duplik, begæring om intervention, intervenientens skriftlige indlæg, formalitetsindsigelse, bemærkninger til ..., besvarelse af spørgsmål osv.).

2) Sagens nummer (T-.../..), såfremt dette er blevet meddelt af Justitskontoret.

3) Sagsøgerens og sagsøgtes navne.

4) Navnet på den part, der indleverer indlægget.

3. Hvert afsnit i indlægget nummereres.

4. Indlægget afsluttes med partens advokats eller befuldmægtigedes underskrift.

III. STÆVNINGENS OG SVARSKRIFTETS STRUKTUR OG INDHOLD

1. Stævningens indhold skal opfylde de krav, der er fastsat i procesreglementets artikel 44, stk. 1 og 2.

2. Stævningens indledende del skal således indeholde:

1) sagsøgerens navn og adresse

2) sagsøgerens befuldmægtigedes eller advokats navn samt en angivelse af, i hvilken egenskab han møder

3) angivelse af sagsøgte

4) de erklæringer, der er omhandlet i procesreglementets artikel 44, stk. 2 (valgt adresse eller angivelse af, at advokaten eller den befuldmægtigede indvilliger i, at forkyndelser foretages ved tekniske kommunikationsmidler).

3. Stævningen skal i dens indledende eller afsluttende del indeholde en nøjagtig angivelse af den domskonklusion, man ønsker, at Retten skal nå frem til (sagsøgerens påstande, f.eks. om annullation af en retsakt, med en nøjagtig angivelse af den pågældende retsakt, eller om, at sagsøgte tilpligtes at betale et beløb på ... i erstatning).

4. En stævning i et annullationssøgsmål skal være vedlagt en kopi af den anfægtede retsakt med angivelse af, at det er denne retsakt, som anfægtes.

5. Stævningen bør vedlægges en sammenfatning af anbringenderne og de væsentligste argumenter med henblik på at lette udformningen af den meddelelse, som udarbejdes af Justitskontoret i henhold til procesreglementets artikel 24. Sammenfatningen må højst fylde to sider.

6. Sammen med stævningen fremlægges - adskilt fra dokumenter, der er vedlagt stævningen som bilag til støtte for de nedlagte påstande - de dokumenter, som er omhandlet i procesreglementets artikel 44, stk. 3 og stk. 5, litra a) og b).

7. Den indledende del af stævningen bør efterfølges af en kort sagsfremstilling.

8. Den retlige argumentation bør struktureres i henhold til de anbringender, som gøres gældende. Det vil i almindelighed være hensigtsmæssigt at indlede den retlige argumentation med en oversigt over anbringenderne.

9. Påberåbelse af beviser skal foretages på præcis og udtrykkelig vis og med en klar angivelse af de faktiske forhold, som skal bevises:

- Dokumentbeviser skal henvise til et nummer i bilagsfortegnelsen eller, såfremt dokumentet ikke er i sagsøgerens besiddelse, angive, hvordan dokumentet kan fremskaffes.

- Anmodning om vidneførsel og om indhentelse af oplysninger skal indeholde en præcis angivelse af de berørte personer.

10. Svarskriftets indhold skal opfylde de krav, der er fastsat i procesreglementets artikel 46, stk. 1.

11. Svarskriftets indledende del skal således, ud over sagens nummer og sagsøgerens navn, indeholde:

1) sagsøgtes navn og adresse

2) sagsøgtes befuldmægtigedes eller advokats navn samt en angivelse af, i hvilken egenskab han møder

3) de erklæringer, der er omhandlet i procesreglementets artikel 44, stk. 2 (valgt adresse eller angivelse af, at advokaten eller den befuldmægtigede indvilliger i, at forkyndelser foretages ved tekniske kommunikationsmidler).

12. Svarskriftet skal i dets indledende eller afsluttende del indeholde en nøjagtig angivelse af den domskonklusion, man ønsker, at Retten skal nå frem til (sagsøgtes påstande).

13. Punkt 6, 8 og 9 finder tilsvarende anvendelse på svarskriftet.

14. Såfremt en part vil bestride faktiske omstændigheder, som er fremført af modparten, skal dette ske udtrykkeligt og med en nøjagtig angivelse af de faktiske omstændigheder, der er tale om.

IV. FREMLÆGGELSE AF BILAG TIL INDLÆG

1. Som bilag til indlæg kan kun fremlægges dokumenter, der er nævnt i indlæggene, og som er nødvendige med henblik på at bevise eller belyse indholdet heraf.

2. Fremlæggelse af bilag vil kun blive accepteret, såfremt der samtidig fremlægges en bilagsfortegnelse. Af bilagsfortegnelsen skal for hvert enkelt dokument, der fremlægges som bilag, fremgå følgende:

1) bilagets nummer

2) en kort beskrivelse af bilaget med angivelse af dets art (f.eks. "skrivelse" med angivelse af dato, ophavsmand, modtager og antal sider i bilaget)

3) angivelse af, på hvilken side og i hvilket afsnit i indlægget dokumentet er nævnt, og hvor der er redegjort for, hvorfor det fremlægges.

Nummereringen af bilagene bør indeholde en henvisning til det indlæg, dokumentet er fremlagt som bilag til (f.eks. bilag A.1, A.2, ... for bilag til stævningen, B.1, B.2, ... for svarskriftet, C.1, C.2, ... for replikken, D.1, D.2, ... for duplikken).

3. Såfremt der til et indlæg fremlægges mere end ti bilag, bør bilagsfortegnelsen ledsages af en ekstrakt, hvori de relevante dele af hvert bilag, som parten vil støtte sig på, identificeres og gengives, dog undtaget dokumenter på ikke over tre sider.

4. Ekstrakten efterfølges af bilagene i deres helhed i den rækkefølge og med den nummerering, der fremgår af bilagsfortegnelsen.

5. Såfremt der med et indlæg af hensyn til Retten fremlægges kopier af retsafgørelser, af henvisninger til juridisk litteratur eller af lovgivning, adskilles de fra de øvrige bilag, og de gengives ikke i ekstrakten.

6. Såfremt der er bilag til bilagene, skal disse nummereres og fremtræde på en måde, så enhver mulighed for forveksling undgås, eventuelt ved benyttelse af en undernummerering.

7. Enhver henvisning til et fremlagt dokument sker med benyttelse af det pågældende bilags nummer, som det fremgår af bilagsfortegnelsen, herunder med angivelse af det indlæg, med hvilket bilaget er fremlagt, efter den fremgangsmåde, der er angivet ovenfor i punkt IV.2.

V. INDLÆGGENES LÆNGDE

1. Såvel i parternes egen interesse som af hensyn til en forsvarlig retspleje bør indlæggene koncentrere sig om det væsentlige og være så kortfattede som muligt. Lange indlæg vanskeliggør arbejdet med sagen og er en væsentlig årsag til forlængelsen af sagsbehandlingstiderne.

2. Det maksimale antal sider i et indlæg bør, alt efter det omhandlede sagsområde og sagens omstændigheder, som udgangspunkt ikke overstige

- 20-50 sider for stævningen samt for svarskriftet

- 10-25 sider for replikken samt for duplikken

- 10-20 sider for formalitetsindsigelser samt for skriftlige bemærkninger til sådanne indsigelser

- 10-20 sider for interventionsindlæg.

Det er ønskeligt, at disse maksimale antal ikke nås. De nævnte grænser kan overskrides i sager, der retligt eller faktisk er særligt komplicerede.

VI. BEGÆRING OM, AT EN SAG AFGØRES EFTER EN HASTEPROCEDURE

1. Den part, der i et særskilt dokument i henhold til procesreglementets artikel 76a fremsætter begæring om, at Retten træffer afgørelse efter en hasteprocedure, skal give en kort begrundelse for sagens særlige uopsættelighed.

2. Eftersom hasteproceduren hovedsageligt er en mundtlig forhandling, vil en begæring herom kun blive taget i betragtning, såfremt indlægget (stævningen eller svarskriftet) fra den part, der fremsætter begæringen, alene indeholder en kort fremstilling af de anbringender, der gøres gældende, og kun har et begrænset antal bilag.

3. Antallet af sider i en stævning, i relation til hvilken sagsøgeren fremsætter begæring om, at Retten træffer afgørelse efter en hasteprocedure, bør, alt efter det omhandlede sagsområde og sagens omstændigheder, som udgangspunkt ikke overstige 10-25 sider.

VII. BEGÆRINGER OM UDSÆTTELSE AF GENNEMFØRELSEN SAMT ANDRE FORELØBIGE FORHOLDSREGLER

1. Begæringen skal fremsættes i et særskilt dokument. Den skal være umiddelbart forståelig, således at det ikke er nødvendigt at sammenholde den med stævningen i hovedsagen.

2. Begæringen om udsættelse af gennemførelsen eller om andre foreløbige forholdsregler skal meget kortfattet og præcist angive sagens genstand, de faktiske og retlige grunde, som søgsmålet i hovedsagen støttes på, og som fører til, at dette umiddelbart forekommer velbegrundet (fumus boni juris), samt de omstændigheder, der medfører uopsættelighed. Bestemmelserne i afsnit III og IV ovenfor finder anvendelse.

3. Eftersom en begæring om foreløbige forholdsregler skal gøre det muligt at foretage en bedømmelse af, om der foreligger fumus boni juris i forbindelse med en summarisk procedure, må den under ingen omstændigheder udgøre en fuldstændig gengivelse af stævningen i hovedsagen.

4. Med henblik på at en begæring om foreløbige forholdsregler kan behandles uopsætteligt, bør det maksimale antal sider, alt efter det omhandlede sagsområde og sagens omstændigheder, som udgangspunkt ikke overstige 10-25 sider.

VIII. BEGÆRINGER OM FORTROLIG BEHANDLING

1. En begæring fra en part om, at visse oplysninger eller aktstykker i en sag i henhold til procesreglementets artikel 116, stk. 2, som følge af deres hemmelige eller fortrolige karakter ikke tilstilles en intervenient, skal fremsættes i et særskilt dokument.

2. En sådan begæring om fortrolig behandling skal begrænses til det strengt nødvendige. Den kan under ingen omstændigheder omfatte et helt indlæg og kan kun undtagelsesvis omfatte et helt bilag til et indlæg. Det vil nemlig normalt være muligt uden skade for de involverede interesser at tilstille intervenienten en ikke-fortrolig version af et dokument, hvori visse passager, ord eller tal er udeladt. En begæring, der ikke er tilstrækkelig præcis, kan ikke tages i betragtning.

3. En begæring om fortrolig behandling skal indeholde en præcis angivelse af de pågældende oplysninger eller passager og en meget kortfattet begrundelse for den hemmelige eller fortrolige karakter af hver af disse oplysninger eller passager.

4. Der skal som bilag til en begæring om fortrolig behandling fremlægges en ikke-fortrolig version af det pågældende indlæg eller dokument, hvori de oplysninger eller passager, som begæringen omfatter, er udeladt.

5. En begæring om fortrolig behandling som, på trods af at justitssekretæren har forlangt, at den pågældende part foretager en berigtigelse, ikke er bragt i overensstemmelse med nærværende anvisninger, kan ikke tages under behandling. Alle procesdokumenter vil i så fald i henhold til procesreglementets artikel 116, stk. 2, blive tilstillet intervenienten i deres helhed.

Udfærdiget i Luxembourg, den 14. marts 2002.

H. Jung

Justitssekretær

B. Vesterdorf

Præsident